ai4bharat/Pralekha huggingface dataset:
வணிகம் மற்றும் தொழில்துறை அமைச்சகம்
மத்திய வர்த்தகம் மற்றும் தொழிற்துறை அமைச்சர் திரு பியூஷ் கோயல் நாடாளுமன்றத்தில் செய்த பல்வேறு அறிவிப்புகள்
நாடாளுமன்றத்தின் மக்களவையில் பல்வேறு உறுப்பினர்கள் எழுப்பிய கேள்விகளுக்கு எழுத்து மூலம் பதில் அளித்த மத்திய வர்த்தகம் மற்றும் தொழில்கள் அமைச்சர் திரு பியூஷ் கோயல், கீழ்க்கண்ட தகவல்களை அளித்தார்.
மின் வர்த்தகமும் மின் சந்தையும் பல்வேறு நிறுவனங்களுக்கு வாய்ப்புகளைத் திறந்து விடுவதால், அவர்களுக்கு அவை நன்மை பயக்கும் என்று எதிர்பார்க்கப்படுகிறது.
அதேசமயம், மின் வணிக நிறுவனங்களால் தங்களது தொழில் பாதிக்கப்படுவதாக வியாபாரிகள் சங்கங்களிடம் இருந்து அரசுக்கு தகவல்கள் வந்துள்ளன.
மின் வணிக நிறுவனங்களுக்கு ஊக்கமளிக்கக் கூடிய ஒழுங்குமுறை சூழலை உருவாக்குவதற்காக தேசிய வரைவு மின் வணிக திட்டம் 2019 பிப்ரவரி 23 அன்று பொதுத்தளத்தில் வைக்கப்பட்டது.
சமீபத்தில் நுகர்வோரின் நலனை காப்பதற்காக 2020 ஜூலை 23 அன்று நுகர்வோர் பாதுகாப்பு  2020 அறிவிக்கப்பட்டன.
வணிக நுண்ணறிவு மற்றும் புள்ளியியல் தலைமை இயக்குநர் அலுவலகம் அளித்துள்ள தகவலின் படி 2018-19-இல் $330.08 பில்லியனாக இருந்த ஏற்றுமதி, 2019-20-இல் $313.36 பில்லியனாக இருந்தது.
தமிழ்நாட்டில் தலைமைச் செயலாளர் தலைமையில் மாநில ஏற்றுமதி ஊக்குவிப்பு குழு அமைக்கப்பட்டுள்ளதோடு, 37 மாவட்டங்களில் மாவட்ட ஏற்றுமதி ஊக்குவிப்பு குழுக்களும் அமைக்கப்பட்டுள்ளன.
தமிழ்நாட்டில் 2018-19-இல் $30525.91 மில்லியனாக இருந்த ஏற்றுமதி, 2019-20-இல் $30014.55 மில்லியனாக இருந்தது.
புது நிறுவனங்கள்  வணிக முத்திரையை  பெறுவதை ஊக்குவிப்பதற்காக, டிரேட்மார்க் விண்ணப்பங்களைப் பதிவு செய்வதற்கான சட்டப்பூர்வ கட்டணங்களில் 50 சதவீத சலுகையை தொழில்கள் மற்றும் உள்நாட்டு வர்த்தக ஊக்குவிப்பு துறை வழங்குகிறது.
தொழில்களை ஊக்குவிப்பது அரசின் தொடர் முன்னுரிமையாக உள்ளது. பல்வேறு துறைகளில் துணிச்சலான சீர்திருத்தங்களுடன் தற்சார்பு இந்தியா தொகுப்பு அறிவிக்கப்பட்டுள்ளது, மத்திய முதலீட்டு ஒப்புதல் மையம் அமைக்கப்பட்டுள்ளது, உற்பத்தி சார்ந்த ஊக்கத்தொகை திட்டம் செயல்படுத்தப்பட்டுள்ளது மற்றும் படிப்படியான தயாரிப்பு திட்டம் அறிமுகப்படுத்தப்பட்டுள்ளது.
முதலீடுகளை அதிகப்படுத்தவும், புதுமைகளை ஊக்குவிக்கவும், உலகத் தரம்வாய்ந்த உள்கட்டமைப்பை உருவாக்கவும் மற்றும் இந்தியாவை உற்பத்தி, வடிவமைப்பு மற்றும் புதுமைகளுக்கான மையமாக ஆக்கவும் மேக் இன் இந்தியா திட்டம் அறிமுகப்படுத்தப்பட்டது.
தற்போது மேக் இன் இந்தியா 2.0-இன் கீழ் 27 துறைகளில் கவனம் செலுத்தப்படுகிறது. உள்நாட்டு உற்பத்தியை பெருக்குவதற்காக ஏற்கனவே உள்ள திட்டங்களைத் தவிர, பல்வேறு புதிய திட்டங்களையும் அரசு சமீபத்தில் அறிவித்தது.
பெரும்பாலான துறைகளில் அந்நிய நேரடி முதலீடு அனுமதிக்கப்படும் நிலையில், சுதந்திரமான மற்றும் வெளிப்படையான கொள்கை ஒன்றை அரசு பின்பற்றுகிறது.
உலகிலேயே மிகவும் சுதந்திரமான நேரடி அந்நிய முதலீட்டு கொள்கைகளை கொண்டுள்ள நாடுகளில் ஒன்றான இந்தியாவில், பல்வேறு துறைகளில் தானியங்கி முறையில் 100% அந்நிய நேரடி முதலீடு அனுமதிக்கப் படுகிறது.
மனித வள மேம்பாட்டு அமைச்சகம்
தேர்வு குறித்து விவாதிப்போம் 2023 நிகழ்ச்சி வரும் 27-ந் தேதி நடைபெறுகிறது: திரு.தர்மேந்திர பிரதான்
கடந்த ஆண்டில் இந்த நிகழ்ச்சியில் பங்கேற்ற 15.7 லட்சம் பேருடன் ஒப்பிடுகையில் இந்தாண்டு 38.80 லட்சம் பேர் பதிவு செய்துள்ளனர்
150-க்கும் மேற்பட்ட நாடுகளைச் சேர்ந்த மாணவர்கள், 51 நாடுகளைச் சேர்ந்த ஆசிரியர்கள், 50 நாடுகளைச் சேர்ந்த பெற்றோர் இந்த ஆண்டின் நிகழ்ச்சிக்கு பதிவு செய்துள்ளனர்
மாணவர்களின் தேர்வு அச்சத்தைப் போக்கும் வகையில் பிரதமர் திரு.நரேந்திர மோடி, மாணவர்கள், ஆசிரியர்கள் மற்றும் பெற்றோருடன் ஆண்டுதோறும் கலந்து கொள்ளும் “தேர்வு குறித்து விவாதிப்போம்” நிகழ்ச்சி, இந்தாண்டு வரும் 27-ந் தேதி புதுதில்லி தல்கத்தோரா உள் அரங்கில் நடைபெற உள்ளதாக மத்திய கல்வி, திறன் மேம்பாடு மற்றும் தொழில் முனைவோர் துறை அமைச்சர் திரு.தர்மேந்திர பிரதான் தெரிவித்துள்ளார்.
இந்த தனித்துவமான நிகழ்ச்சியில் பிரதமர் திரு.நரேந்திர மோடி, மாணவர்கள், பெற்றோர்கள் மற்றும் ஆசிரியர்களின் கேள்விகளுக்கும், சந்தேகங்களுக்கும் நேரலையில் பதிலளிக்கிறார். இந்தியாவிலிருந்து மட்டுமல்லாமல், பல்வேறு உலக நாடுகளிலிருந்தும் மாணவர்கள், ஆசிரியர்கள், பெற்றோர்கள் ஆகியோர் இந்த தேர்வு திருவிழா நிகழ்ச்சியில் கலந்து கொள்கின்றனர்.
கடந்த 5 ஆண்டுகளாக மத்திய கல்வி அமைச்சகத்தின் கீழ் இயங்கும் பள்ளிக் கல்வித்துறை இந்த நிகழ்ச்சியை வெற்றிகரமாக நடத்தியுள்ளது. இந்த ஆண்டு, மாநில கல்வி வாரியங்கள், சிபிஎஸ்இ, கேந்திரிய வித்யாலயா, நவோதயா பள்ளிகள் மற்றும் இதர கல்வி வாரியங்களைச் சேர்ந்த மாணவர்கள், ஆசிரியர்கள் மற்றும் பெற்றோர் ஆர்வத்துடன் பங்கேற்கின்றனர். கடந்த ஆண்டுடன் ஒப்பிடுகையில் இந்த ஆண்டில், இந்நிகழ்ச்சியில் பங்கேற்பதற்கான பதிவுகள் ஏற்கனவே இருமடங்கை தாண்டியுள்ளது.
31.24 லட்சம் மாணவர்கள், 5.6 லட்சம் ஆசிரியர்கள், 1.95 லட்சம் பெற்றோர் என மொத்தம் 38.80 லட்சம் பேர் இவ்வாண்டின் நிகழ்ச்சியில் கலந்து கொள்ள பதிவு செய்துள்ளனர். கடந்த ஆண்டில் 15.7 லட்சம் பேர் கலந்து கொண்டது குறிப்பிடத்தக்கது. இவ்வாண்டு நிகழ்ச்சியில் 150-க்கும் மேற்பட்ட நாடுகளைச் சேர்ந்த மாணவர்கள், 51 நாடுகளைச் சேர்ந்த ஆசிரியர்கள், 50 நாடுகளைச் சேர்ந்த பெற்றோர் கலந்து கொள்ள பதிவு செய்துள்ளனர்.

PKV/RR
(Visitor Counter : 58
பிரதமர் அலுவலகம்
2021ஆம் ஆண்டுக்கான காந்தி அமைதிப் பரிசு பெறும் கோரக்பூரில் உள்ள கீதா பதிப்பகத்துக்கு பிரதமர் வாழ்த்து
2021ஆம் ஆண்டுக்கான காந்தி அமைதி பரிசு பெறும் கோரக்பூரில் உள்ள கீதா பதிப்பகத்துக்கு பிரதமர் திரு நரேந்திர மோடி வாழ்த்து தெரிவித்துள்ளார்.
பிரதமர் தனது ட்விட்டர் பதிவில்,
"2021 ஆம் ஆண்டுக்கான காந்தி அமைதிப் பரிசு பெறும் கோரக்பூரில் உள்ள கீதா பதிப்பகத்தை நான் வாழ்த்துகிறேன். கடந்த 100 ஆண்டுகளாக மக்கள் மத்தியில் சமூக மற்றும் கலாச்சார மாற்றங்களை மேம்படுத்துவதில் அவர்கள் பாராட்டத்தக்க பணிகளைச் செய்துள்ளனர். என்று குறிப்பிட்டு வாழ்த்தியுள்ளார்.
தகவல் மற்றும் ஒலிபரப்பு அமைச்சகம்
தெருவில் வசிப்பவர்களின் சுகாதார பிரச்சனைகளை அலசும் மராத்தி படம் ‘ரேகா’
மராத்தி மொழிப் படமான ரேகா, 53 வது இந்திய சர்வதேச திரைப்பட விழாவில் இந்தியன் பனோரமா கதை அல்லா பிரிவின் கீழ் வியாழனன்று திரையிடப்பட்டது. தெருவில் வசிப்பவர்களின் அன்றாடப் போராட்டங்கள், அவர்களின் சுகாதாரம் மற்றும் தூய்மைப் பிரச்சினைகள், அவர்கள் மீதான சமூகத்தின் கண்ணோட்டம் பற்றி இத்திரைப்படம் அலசுகிறது. இத்திரைப்படத்தின் இயக்குனர் சேகர் பாபு ரன்காம்பே, “தெருவில் வசிப்பவர்களின் குறிப்பாக பெண்களின் சுகாதாரப் பிரச்சினைகளை, அவர்கள் எதிர்கொள்ளும் சிரமங்களை இப்படம் சித்தரிக்கிறது’’ என்று கூறினார். ‘’ஒன்றரை ஆண்டுகளாக இதுபற்றி ஆராய்ச்சி செய்தபோது, அவர்களின் உண்மை நிலையைக் கண்டு அதிர்ச்சியடைந்தேன். பல மாதங்களாக அவர்கள் குளிக்க முடியாமல் இருப்பதையும் காணமுடிந்தது'' என்றார்.
கதாநாயகி ரேகா சாலையோரத்தில் வசிக்கிறார். பூஞ்சை தோல் நோய்த் தொற்றால் பாதிக்கப்பட்டு, குளித்துவிட்டு மருந்து தடவுமாறு மருத்துவர் பரிந்துரைக்கிறார். ஆனால் அவளது கணவன் அவளைத் தடுத்து நிறுத்தி அவளை மோசமாக நடத்துகிறான். ரேகா குளிக்க முயல்கிறாள், ஆனால் அவளது சமூகத்தைச் சேர்ந்த பெண்கள் அவளிடம் வேண்டாம் என்ற காரணத்தைக் கூறும்போது அதிர்ச்சியடைந்து, அவள் கணவனை விட்டு வெளியேற முடிவு செய்கிறாள். சுத்தமாக இருக்க அவள் படும் கஷ்டங்களை படம் சித்தரிக்கிறது.
மகாராஷ்டிராவின் வாகா  கலைஞர்களைக் கொண்டு படம் எடுக்கப்பட்டுள்ளது. அவர்கள் இதுவரை கேமராக்களை எதிர்கொள்ளவில்லை. எனவே, அவர்களுக்கு கேமரா முன் நடிப்பது குறித்து பயிற்சி அளிக்கும் வகையில் இரண்டு மாத கால பயிலரங்கம் நடத்தப்பட்டது. சாங்லியில் வசிக்கும் சேகர் பாபு ரன்காம்பே, இன்று பத்திரிகை தகவல் அலுவலகத்தால் ஏற்பாடு செய்யப்பட்ட "டேபிள்-டாக்ஸ்" அமர்வில் பேசும் போது, இந்த திட்டத்தில் உதவியதற்காக புகழ்பெற்ற மராத்தி இயக்குனர் ரவி ஜாதவ்க்கு தான் கடன்பட்டிருப்பதாக தெரிவித்தார்.
படத்தில் நடிக்கும் வாய்ப்பு கிடைத்ததற்கும், திரைப்படங்களில் இடம்பிடித்ததற்கும் படத்தில் முக்கிய கதாபாத்திரங்களில் நடித்துள்ள மாயா பவார் மற்றும் தமினா பவார் ஆகியோர் நன்றி தெரிவித்தனர்.
இளைஞர் நலன் மற்றும் விளையாட்டு அமைச்சகம்
'எனது மண் எனது தேசம்' இயக்கத்தின் கீழ் 17 லட்சத்திற்கும் அதிகமான மரக்கன்றுகள் நடப்பட்டுள்ளன: திருமதி மீட்டா ராஜீவ்லோச்சன்
'எனது மண் எனது தேசம்' இயக்கத்தின் கீழ், இதுவரை 17 லட்சத்துக்கும் அதிகமான மரக்கன்றுகள் நடப்பட்டுள்ளன. இது தவிர, 25 ஆயிரத்துக்கும் அதிகமான அமிர்த தோட்டங்கள் அமைக்கப்பட்டுள்ளன. மத்திய அரசின் இளைஞர் நலன் மற்றும் விளையாட்டுக்கள் அமைச்சகத்தின் இளைஞர் நலத் துறை செயலாளர் திருமதி மீட்டா ராஜீவ்லோச்சன் இத்தகவலை போபாலில் தெரிவித்தார்.
'எனது மண் எனது தேசம்' இயக்கத்தின் கீழ், 4 கோடிக்கும் அதிகமான மக்கள் ஐந்து உறுதிமொழிகள் எடுத்துள்ளதாக அவர் கூறினார். இந்த இயக்கத்தில் இளைஞர்கள் தீவிரமாக பங்கேற்று வருவதாகவும் அவர் தெரிவித்தார்.
போபாலில் உள்ள தாத்யா தோப்பே விளையாட்டரங்கில் ஏற்பாடு செய்யப்பட்ட 'எனது மண் எனது தேசம்' இயக்கத்தின் மாநில அளவிலான ஆய்வுக் கூட்டத்தில் திருமதி மீட்டா ராஜீவ்லோச்சன் மாநிலத்தில் மேற்கொள்ளப்படும் நடவடிக்கைகள் குறித்து கேட்டறிந்தார்.
பஞ்சாப் பட்டாலியனைச் சேர்ந்த தியாகி கேப்டன் தேவாஷிஷ் சர்மாவின் தாயார் திருமதி நிர்மலா சர்மாவை அவர் கௌரவித்தார். மத்தியப் பிரதேச அரசின் விளையாட்டு மற்றும் இளைஞர் நலத்துறை செயலாளர் பி.நரஹரி, பத்திரிகை தகவல் அலுவலகம், தூர்தர்ஷன், அகில இந்திய வானொலி, நாட்டு நலப்பணித் திட்டம், நேரு யுவகேந்திரா மற்றும் மாநில அரசின் அதிகாரிகள் இந்தக் கூட்டத்தில் கலந்து கொண்டனர்.
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
தேசிய தடுப்பூசித் திட்டத்தின் கீழ் இந்தியா இதுவரை 127.61 கோடி தடுப்பூசி டோஸ்கள் செலுத்தியுள்ளது.
இந்தியாவில் கொவிட் சிகிச்சை பெறுபவர்களின் எண்ணிக்கை 99,155
கொவிட் சிகிச்சை பெறுபவர்களின் சதவீதம் மொத்த பாதிப்பில் 1 சதவீதத்துக்கும் கீழ் குறைந்து தற்போது 0.29 சதவீதமாக உள்ளது. 2020 மார்ச் மாதத்திற்குப் பின், இது மிகக் குறைந்த அளவு.
குணமடைந்தோர் விகிதம் தற்போது 98.35 சதவீதம்;
கடந்த 24 மணி நேரத்தில் 6,918 பேர் குணமடைந்துள்ளனர். இதுவரை குணமடைந்தோர் மொத்த எண்ணிக்கை 3,40,60,774 என அதிகரித்துள்ளது.
கடந்த 24 மணி நேரத்தில் 8,895 பேருக்கு புதிதாக தொற்று ஏற்பட்டுள்ளது.
தினசரி பாதிப்பு விகிதம் 0.73, இது கடந்த 62 நாட்களாக 2 சதவீதத்துக்கும் குறைவாக உள்ளது.
வாராந்திர பாதிப்பு விகிதம் 0.80 ஆகும். இது கடந்த 21 நாட்களில் 1 சதவீதத்துக்கும் குறைவாக உள்ளது.
இதுவரை மொத்தம் 64.72 கோடி கொவிட் பரிசோதனைகள் செய்யப்பட்டுள்ளன.
மேலும் தகவல்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1778146
(Visitor Counter : 114
புவி அறிவியல் அமைச்சகம்
தெற்கு வங்கக்கடலின் மேற்கு-மத்திய மற்றும் மத்தியப் பகுதிகளில் கடும் சூறாவளிப் புயல் ‘அம்பன்’; மேற்கு வங்கம், வடக்கு ஒடிசா கடலோரங்களுக்கான புயல் எச்சரிக்கை; ஆரஞ்சு தகவல்
இந்திய வானிலை ஆய்வுத்துறையின் புயல் எச்சரிக்கைப் பிரிவு வெளியிட்டுள்ள சமீபத்திய பத்திரிகைக் குறிப்பின்படி  தெரிவிப்பதாவது:
அம்பன் என்று கூறப்படும் மிகக் கடும் சூறாவளிப்புயல் , தெற்கு வங்கக்கடலின் மேற்கு-மத்திய மற்றும் மத்தியப் பகுதிகளில் இருந்து , கடந்த 6 மணி நேரமாக , மணிக்கு 4 கிலோமீட்டர் என்ற வேகத்தில் வடக்கு முகமாக நகர்ந்து, கடும் சூறாவளி புயலாகத் தீவிரமடைந்து, இன்று 18 மே 2020, இந்திய நேரப்படி11.30 மணி அளவில் தெற்கு வங்கக்கடலின் மேற்கு-மத்தியப்பகுதி மற்றும் மத்தியப்பகுதிகளில் மையம் கொண்டுள்ளது. அட்சரேகை 13.4°N வடக்கு மற்றும் தீர்க்கரேகை 86.2°E கிழக்கு பாராதீப்பிற்கு  தெற்கே சுமார் 770 கிலோமீட்டர் தொலைவில், திகாவிற்கு  தெற்கு, தென்மேற்கு திசையில் 920 கிலோமீட்டர் தொலைவில், கேப்புப்பாராவிற்கு  தெற்கு தென்மேற்கு திசையில் 1040 கிலோ மீட்டர் தொலைவிலும் உள்ளது.
இது மேலும் சில மணி நேரத்துக்கு வடக்கு முகமாக நகர்ந்து, அதன் பின்னர் வடக்கு, வடகிழக்கு திசையில் வடமேற்கு வங்கக்கடலில் மேற்கு வங்கம், பங்களாதேஷ் இடையே, திகா , ஹடியா தீவுகள்  கரைக்கு இடையே சுந்தரவனக்காடுகளுக்கு அருகே மே 20-ஆம் தேதி பிற்பகல் அல்லது மாலையில், அதிகபட்சமாக மணிக்கு 165-175 கிலோமீட்டர் வேகத்தில் மிகக் கடும் சூறாவளிப் புயலாகக் கரையைக் கடக்கக்கூடும்.
அடுத்த 12 மணி நேரத்தில் இது கிட்டத்தட்ட வடக்குமுகமாக மெல்ல நகர்ந்து மீண்டும் வடக்கு வடமேற்குமுகமாகத் திரும்பி வங்காள விரிகுடாவில் வடமேற்கில் வேகமாக நகர்ந்து மேற்கு வங்கம் பங்களாதேஷ் கடற்கரைகளை, திகா  , ஹடியா தீவுகள்  ஆகியவற்றுக்கிடையே 20 மே 2020 அன்று மதியம் அல்லது மாலை மிக கடுமையான சூறாவளி புயலாகக் கரையைக் கடக்கும் என்று எதிர்பார்க்கப்படுகிறது.
பாதுகாப்பு அமைச்சகம்
உலக சுற்றுச்சூழல் தினம் 2018
இந்திய கடற்படை கடந்த நான்காண்டுகளாக மேற்கொண்டு வந்த பசுமை முன்முயற்சித் திட்டங்களை உலக சுற்றுச்சூழல் தினத்தன்று நிறைவு செய்தது. “இந்திய கடற்படை சுற்றுச்சூழல் பாதுகாப்பு செயல்திட்டம்“ என்ற விரிவான திட்டத்தை செயல்படுத்தியதன் மூலம் “பசுமைத் தடத்துடன் கூடிய நீல நீர் வல்லமை“ என்ற முன்னோடித் திட்டத்தை இந்திய கடற்படை ஒருங்கிணைத்துள்ளது. எரிசக்தி சேமிப்பு மற்றும் சுற்றுச்சூழல் பாதுகாப்புக்காக இந்திய கடற்படை பல்வேறு திட்டங்களை வகுத்து இடையறாது செயல்படுத்தியதன் காரணமாக, நல்ல விளைவுகள் ஏற்பட்டிருப்பதற்கு கடற்படையின் அனைத்து தளங்களும் எடுத்துக்காட்டாக திகழ்கின்றன.
கரியமில வாயு வெளியேற்றத்தை முற்றிலும் கட்டுப்படுத்தும் நோக்கில், எரிசக்தி சிக்கனத்திற்கான நீடித்த பசுமை தொழில்நுட்பம் / வழிமுறைகள் எதிர்காலத்தில் செயல்படுத்தப்படும் அனைத்து திட்டங்களிலும் பின்பற்றப்படும். “காகிதம் இல்லா அலுவலகம்” என்ற நோக்கத்தை அடைவதற்காக கடற்படையின் தகவல் தொழில்நுட்ப பிரிவு பல்வேறு முன்முயற்சிகளை மேற்கொண்டுள்ளது. மேலும் வனப்பரப்பை அதிகரிப்பதற்காக 16 ஆயிரம் மரக்கன்றுகள் நடப்பட்டுள்ளன.
கடற்படை கப்பல்கள் மற்றும் படகுகளில் “நுண்ணறிவுத் திறன் வாய்ந்த எரிசக்தி மற்றும் செயல்பாட்டு மதிப்பீடு” முறையை செயல்படுத்துவதற்கான சாத்தியக்கூறுகள் ஆராயப்பட்டு வருகிறது.
கப்பல்கள் மற்றும் கடற்படை தளங்களில் அடிக்கடி எரிசக்தி தணிக்கை மேற்கொள்ளப்பட்டு, எரிசக்தி சிக்கனம் மேம்படுத்தப்பட்டு வருகிறது. 2022 ஆம் ஆண்டுக்குள் 100 கிகா வாட் சூரிய சக்தி மின்உற்பத்தி செய்வது என்ற மத்திய அரசின் இலக்கை அடையும் நோக்கில், இந்திய கடற்படை 21 மெகாவாட் சூரிய சக்தி மின்உற்பத்திக்கான திட்டங்களை, ஜவஹர்லால் நேரு தேசிய சூரிய சக்தி இயக்கத்தின்கீழ் மேற்கொண்டுள்ளது.
“பிளாஸ்டிக் மாசுவை முறியடிப்போம்” என்பதை மையக்கருத்தாக கொண்டு, “உலக சுற்றுச்சூழல் தினம்-2018” இந்த ஆண்டு இந்தியாவில் கொண்டாப்படவிருப்பது, இந்தியர்கள் அனைவருக்கும் பெருமை அளிக்கக்கூடியதாகும்.
தூய்மை இந்தியா திட்டத்தின் ஒருபகுதியாக, போர்ட் பிளேயரில், ராணுவ வீரர்கள் மனைவியர் நலச்சங்கம் ஆதரவுடன் பிரித்தெடுக்கப்பட்ட கழிவு சேகரிப்பு மையம் தொடங்கப்பட்டுள்ளது. கழிவு சேகரிப்பு மையத்தை திறம்பட செயல்படுத்தியமைக்காக இச்சங்கத்தின் தலைவர் திருமதி. ஷீமா வர்மாவுக்கு தூய்மையே சேவை என்ற தேசிய அளவிலான விருது வழங்கப்பட்டுள்ளது.
(Visitor Counter : 168
தகவல் மற்றும் ஒலிபரப்பு அமைச்சகம்
“அனைவரும் இணைவோம் அனைவரும் உயர்வோம் அனைவரின் நம்பிக்கை”- பிரதமரின் தெரிவு செய்யப்பட்ட உரைகளின் தொகுப்பு நூல் வெளியீடு
புதுதில்லி ஆகாசவாணி பவனில் உள்ள ரங்பவன் கலையரங்கில் 2022 செப்டம்பர் 23 காலை 11 மணியளவில் “அனைவரும் இணைவோம் அனைவரும் உயர்வோம் அனைவரின் நம்பிக்கை”- பிரதமர் திரு நரேந்திர மோடியின் தெரிவு செய்யப்பட்ட உரைகளின்  தொகுப்பு நூல் வெளியீட்டு விழாவிற்கு தகவல் ஒலிபரப்பு அமைச்சகத்தின் வெளியீட்டு பிரிவு ஏற்பாடு செய்துள்ளது.
இந்த விழாவில் தலைமை விருந்தினராக கேரள மாநில ஆளுநர் திரு ஆரிஃப் முகமது கான், கவுரவ விருந்தினராக முன்னாள் குடியரசு துணைத்தலைவர் திரு எம் வெங்கையா நாயுடு ஆகியோர் கலந்து கொள்வார்கள். மத்திய தகவல், ஒலிபரப்பு மற்றும் இளைஞர் நலன், விளையாட்டுத்துறை அமைச்சர் திரு அனுராக் சிங் தாக்கூர் இந்த நிகழ்ச்சியை நடத்தவுள்ளார். மத்திய தகவல், ஒலிபரப்பு அமைச்சகத்தின் செயலாளர் அபூர்வா சந்திரா மற்றும் பல்வேறு ஊடகப்பிரிவுகளின் மூத்த அதிகாரிகள் கலந்து கொள்வார்கள்.
2019 மே மாதத்தில் இருந்து 2020 மே மாதம் வரை பிரதமரின் 86 உரைகள் இதில் இடம் பெற்றுள்ளன. 10 தலைப்புகளிலான இந்த உரைகள் புதிய இந்தியாவுக்கான பிரதமரின் தொலைநோக்கு பார்வையை பிரதிபலிக்கின்றன.
இந்தி, ஆங்கிலம் ஆகிய மொழிகளில் வெளியிடப்படும் இந்த நூல்கள் நாடு முழுவதும் உள்ள மத்திய தகவல் ஒலிபரப்பு அமைச்சகத்தின் வெளியீட்டு பிரிவில் விற்பனைக்கு கிடைக்கும். வெளியீட்டு பிரிவில் இணைய தளம் மூலமாகவும் இந்த புத்தகங்களை வாங்க முடியும். அமேசான், கூகுள் ப்ளே ஆகியவற்றிலும் இந்த புத்தகங்கள் கிடைக்கும்.
மேலும் விவரங்களுக்கு இந்த ஆங்கில செய்திக் குறிப்பை காணவும் https://pib.gov.in/PressReleseDetail.aspx?PRID=1861378
வணிகம் மற்றும் தொழில்துறை அமைச்சகம்
நாட்டின் ஏற்றுமதி மற்றும் இறக்குமதி நேர்மறை போக்குடன் காணப்படுகிறது : திரு.பியூஷ் கோயல்
உலகளாவிய வர்த்தக நிலவரம், ஏற்றுமதியாளர்கள் சந்திக்கும் பிரச்னை ஆகியவை குறித்து ஆலோசிப்பதற்காக ஏற்றுமதி வளர்ச்சி கவுன்சில் நிர்வாகிகளை மத்திய வர்த்தக மற்றும் தொழில்துறை அமைச்சர் திரு.பியூஷ் கோயல் சந்தித்துப் பேசினார். முடக்க காலத்திலிருந்தே இவர்களுடன் அமைச்சர் திரு பியூஷ் கோயல் தொடர்ந்து பேசி வருகிறார். இந்தக் கூட்டத்தில் வர்த்தகத்துறை செயலாளர் டாக்டர் . அனுப் வதாவன் உட்பட மூத்த அதிகாரிகள் பலர் கலந்து கொண்டனர்.
இந்தக் கூட்டத்தில் பேசிய அமைச்சர் திரு பியூஷ் கோயல், நாட்டின் ஏற்றுமதி மற்றும் இறக்குமதி ஆகியவை நேர்மறையான போக்குடன் உள்ளது என்றார். கொரோனா தொற்று காரணமாக கடந்த ஏப்ரல் மாதம் ஏற்றுமதியில் சிறிய தொய்வு ஏற்பட்டது என்றும், அதன்பின்பு ஏற்றுமதியில் முன்னேற்றம் ஏற்பட்டு கடந்த ஆண்டு அளவை நெருங்கி வருவதாக அவர் தெரிவித்தார். இறக்குமதியை பொருத்தவரை, மூலதனப் பொருட்களின் ஏற்றுமதி குறையவில்லை என்றும், கச்சா எண்ணெய், தங்கம் மற்றும் உரங்கள் ஆகியவற்றில் மட்டும் இறக்குமதி குறைந்துள்ளது. வர்த்தகப் பற்றாக்குறை கடுமையாக குறைந்துள்ளது என்றும், சர்வதேச வர்த்தகம் மேம்பட்டுள்ளதாகவும் அமைச்சர் திரு பியூஷ் கோயல் தெரிவித்தார். இதற்காக விநியோக நிறுவனங்கள், ஏற்றுமதியாளர்களின் விடா முயற்சி மற்றும் கடின உழைப்புக்கு அமைச்சர் நன்றி கூறினார்.
நம்பகத்தன்மையுடன் கூடிய சிறந்த வர்த்தகத் தகவல்களை உருவாக்க மத்திய அரசு முயற்சி வருவதாகவும், அதற்கேற்ப சிறந்த திட்டங்களையும், கொள்கைகளையும் உருவாக்க முடியும் என அமைச்சர் திரு பியூஷ் கோயல் கூறினார்.
24 புதிய உற்பத்தி துறைகள் அடையாளம் காணப்பட்டுள்தாகவும், இவற்றை விரிவு படுத்தி உலக வர்த்தகத்தில் இந்தியாவின் பங்கை அதிகரிக்க முடியும் என்றும் அமைச்சர் கூறினார். உலக வர்த்தக அரங்கில், இந்தியா நம்பகத்தன்மை மிக்க நாடாக பார்க்கப்படுவதாகவும், அவர் குறிப்பிட்டார்.
ஏற்றுமதி பொருட்கள் இந்தியா திட்டத்தின் கீழ் பயன்பெறும் 98% ஏற்றுமதியாளர்களுக்கு ரூ.2 கோடி உச்சவரம்பு எந்த பாதிப்பையும் ஏற்படுத்தாது என அமைச்சர் திரு பியூஷ் கோயல் கூறினார். ஏற்றுமதியாளர்களுக்கான வரி குறைப்பை மத்திய அரசு ஏற்கனவே அறிவித்துள்ளதாகவும் அமைச்சர் தெரிவித்தார்.
இந்தக் கூட்டத்தின் தங்களின் கருத்துக்கள், ஆலோசனைகளை தெரிவித்த ஏற்றுமதி வளர்ச்சி கவுன்சில் அதிகாரிகளுக்கு அமைச்சர் திரு பியூஷ் கோயல் நன்றி தெரிவித்தார். இந்தியாவின் உற்பத்தியை மேம்படுத்த வழிகாட்டு குழு ஒன்றை அமைக்கும்படி ஏற்றுமதியாளர்களுக்கு அவர் அழைப்பு விடுத்தார்.
https://pib.gov.in/PressReleasePage.aspx?PRID=1651202
விவசாயத்துறை அமைச்சகம்
தில்லி அலிப்பூரில், சிறு விவசாயிகள் விவசாய, வர்த்தக கூட்டமைப்பு, விவசாய விற்பனை நிலையம் அமைப்பதற்கு தில்லி பால் திட்டத்திற்கு சொந்தமான 1.61 ஏக்கர் நிலத்தை குத்தகை விடுவதற்கான திட்டத்திற்கு மத்திய அமைச்சரவை ஒப்புதல் அளித்துள்ளது
தில்லி அலிப்பூரில், சிறு விவசாயிகள் விவசாய, வர்த்தக கூட்டமைப்பு விவசாய விற்பனை நிலையம் அமைப்பதற்கு தில்லி பால் திட்டத்திற்கு சொந்தமான 91/15 எண் உள்ள 1.61 ஏக்கர் நிலத்தை குத்தகை விடுவதற்கான திட்டத்திற்கு பிரதமர் திரு நரேந்திர மோடி தலைமையிலான மத்திய அமைச்சரவைக் கூட்டத்தில் ஒப்புதல் அளிக்கப்பட்டது.
10.9.2014 முதல் 9.9.2044 வரையிலான 30 ஆண்டு காலத்திற்கான இந்த குத்தகைக்கு மாதம் ஒன்றுக்கு 100 ரூபாய் குத்தகை வாடகையாகவும் 10.9.2014 முதல் இது வருடம் ஒன்றுக்கு 10 சதவீதமாக உயர்த்தப்படும். ஒவ்வொரு வருடமும் ஜனவரி மாதம் 31ஆம் தேதிக்குள் வருடம் முழுவதுக்குமான குத்தகை வாடகையை முன்னதாகவே செலுத்த வேண்டியிருக்கும்.
தாக்கம்:
சிறு விவசாயிகள், விவசாய வர்த்தகக் கூட்டமைப்பால் அமைக்கப்படும் இந்த விவசாய விற்பனைக் கூடம் தில்லி மற்றும் தேசிய தலைநகர் மண்டலத்தில் உள்ள விவசாயிகள் மற்றும் நாடெங்கிலும் உள்ள வாடிக்கையாளர்கள் பயன்பெறும் வகையில் கூடுதல் சந்தை வழித்தடங்கள் மற்றும் பழங்கள் மற்றும் காய்கறிகளை மொத்தமாகவும், சில்லறையாகவும் நேரடியாக உற்பத்தி செய்ய உற்பத்தியாளர் சங்கங்களுக்கும் ஒரு வாய்ப்பினை வழங்கும்.
விவசாய விற்பனைக் கூடத்தின் சிறப்பியல்புகள் :
- பதிவு செய்யப்பட்ட வேளாண் உற்பத்தியாளர்கள்/ விளைப்பொருட்கள் சங்கங்கள் ஆகியவை மட்டுமே இந்த தளத்தில் தங்களது உற்பத்திப் பொருட்களை வழங்குவதற்கு அனுமதிக்கப்படுவார்கள்.
- முகவர்கள் மற்றும் இடைத்தரகர்கள் இல்லாமல் சில்லரை வியாபாரிகள், மொத்த வியாபாரிகள், தங்கும் விடுதிகள், உணவகங்கள், குடியிருப்போர் நலச் சங்கங்கள் மற்றும் சாதாரண வாடிக்கையாளர்கள் இந்த தளத்திலிருந்து பொருட்களை வாங்கலாம்.
- விவசாய விற்பனைக் கூடத்தில் செய்யப்படும் வரிவர்த்தனைகளுக்கு விற்பனையாளர்களிடமோ, வாங்குவோரிடமோ எந்தவிதக் கட்டணமும் வசூலிக்கப்படாது. எனினும், கிடங்குகள் மற்றும் குளிர்சாதன வசதியைப் பயன்படுத்துவதற்கு வேளாண் உற்பத்தியாளர்கள் சிறிய அளவிலான சேவைக் கட்டணத்தை செலுத்த வேண்டியிருக்கும்.
- தனி உரிமை கிளைகளை மாதிரியாகக் கொண்ட சில்லரை விற்பனையகங்களின் மூலமாக விவசாய விற்பனைக் கூடம் நேரடியாகவும் பொருட்களை விநியோகம் செய்யும். இதற்ககான ஆரம்பமாக, தில்லி பால் திட்டத்தில் தேர்ந்தெடுக்கப்பட்ட விற்பனையகங்களில் பிரதான விளைப்பொருட்களான உருளைக்கிழங்கு மற்றும் வெங்காயம் ஆகியவை விற்கப்படும். விவசாய விற்பனைக்கூடத்தின் அழைப்பு மையங்களின் மூலமாக வலைதள விற்பனைக்கும், நேரடி சந்தைக்கும் வழி வகை செய்யப்பட்டுள்ளது.
-----
(Visitor Counter : 88
உள்நாட்டு விமானப் போக்குவரத்து அமைச்சகம்
சஃப்தர்ஜங் விமான நிலையத்தில் விமான போக்குவரத்து அமைச்சகம் ஏற்பாடு செய்த ‘யோக் பிரபா’ நிகழ்ச்சியில் அமைச்சர்கள் பங்கேற்பு
புதுதில்லியில் உள்ள சஃப்தர்ஜங் விமான நிலையத்தில் "யோக் பிரபா" என்ற மெகா யோகா நிகழ்ச்சிக்கு விமானப் போக்குவரத்து அமைச்சகம் இன்று ஏற்பாடு செய்திருந்தது. மத்திய விமானப் போக்குவரத்துத்துறை அமைச்சர் திரு ஜோதிராதித்ய எம் சிந்தியா மற்றும் இணை அமைச்சர் ஜெனரல்  டாக்டர் வி.கே. சிங் ஆகியோர் தலைமை ஏற்றுத் தொடங்கி வைத்தனர்.
விமான போக்குவரத்து அமைச்சகம் மற்றும் அதனுடன் இணைந்த அமைப்புகள் / பொதுத்துறை நிறுவனங்கள் / தன்னாட்சி அமைப்புகளை சேர்ந்த 900-க்கும் மேற்பட்ட அதிகாரிகள் இந்த நிகழ்வில் பங்கேற்றனர். இவர்கள், பல்வேறு யோகாசனங்கள் மற்றும் பிராணயாமா நுட்பங்களைச் செய்வதற்கும், அவற்றின் பலன்களை அறிந்து கொள்வதற்கும் மொரார்ஜி தேசாய் யோகா நிறுவனத்தின் யோகா பயிற்றுனர்கள் வழிகாட்டியாக இருந்தனர்.
பிரதமர் திரு நரேந்திர மோடியின் முயற்சியால், 2014-ம் ஆண்டு ஜூன் 21-ம் தேதியை சர்வதேச யோகா தினமாக ஐக்கிய நாடுகளின் பொதுச் சபை அறிவித்து வரலாற்றுச் சிறப்புமிக்க முடிவை எடுத்தது. நமது நாட்டின் கலாச்சார மற்றும் ஆன்மீக பாரம்பரியத்தின் ஒருங்கிணைந்த அம்சமாக யோகா இருப்பதால், யோகாவை உலகம் முழுவதும் ஏற்றுக்கொள்வது நமது நாட்டிற்கு பெருமை சேர்க்கிறது.
விடுதலையின் அமிர்தப் பெருவிழா கொண்டாட்டத்தின் போது 21 ஜூன் 2022 அன்று சர்வதேச யோகா தினத்திற்கு கிட்டத்தட்ட இரண்டு மாதங்கள் உள்ள நிலையில், யோகாவின் முக்கியத்துவம் குறித்து பங்கேற்பாளர்களிடையே பரவலான விழிப்புணர்வை ஏற்படுத்த யோக் பிரபா உதவியதுடன், யோகா பயிற்சியை தினமும் மேற்கொள்ள அவர்களை ஊக்குவிக்கும்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1819755
சுகாதாரம் மற்றும் குடும்ப நலத்துறை அமைச்சகம்
நாட்டில் கொவிட் நிலவரத்தில் முன்னேற்றம் ஏற்படும் வரை, ரெம்டெசிவர் ஊசி ஏற்றுமதிக்கு மத்திய அரசு தடை
உள்நாட்டில் ரெம்டெசிவர் ஊசிகளின் தேவை அதிகரித்துள்ளதால், அதன் ஏற்றுமதிக்கு மத்திய அரசு தடை விதித்துள்ளது.
இந்தியாவில் கொவிட் சிகிச்சை பெறுபவர்களின் எண்ணிக்கை அதிகரித்து வருகிறது. இன்றைய நிலவரப்படி 11.08 லட்சம் பேர், நாட்டில் கொவிட் சிகிச்சை பெற்று வருகின்றனர். இந்த எண்ணிக்கை தொடர்ந்து அதிகரித்து வருகிறது. இது, கொவிட் நோயாளிகளுக்கு சிகிச்சை அளிக்க பயன்படுத்தப்படும் ரெம்டெசிவர் ஊசியின் தேவையை திடீரென அதிகமாக்கியுள்ளது. வரும் நாட்களில் இந்த எண்ணிக்கை மேலும் அதிகரிக்கும் வாய்ப்புகள் உள்ளன.
அமெரிக்காவின் ஜிலீட் சயீன்சஸ் நிறுவனத்துடன் ஒப்பந்தம் செய்து, ரெம்டெசிவர் ஊசியை, 7 இந்திய நிறுவனங்கள் தயாரித்து வருகின்றன. இந்த நிறுவனங்கள், மாதம் 38.80 லட்சம் தடுப்பூசிகள் தயாரிக்கும் திறன் வாய்ந்தவை.
தற்போதை கொவிட் அதிகரிப்பு சூழலை கருத்தில் கொண்டு, இந்தியாவில் கொவிட் நிலவரத்தில் முன்னேற்றம் ஏற்படும் வரை, ரெம்டெசிவர் ஊசி மற்றும் ரெம்டெசிவர் ஆக்டிவ் மருந்துப் பொருட்களை ஏற்றுமதி செய்வதற்கு மத்திய அரசு தடை விதித்துள்ளது.
மேலும், ரெம்டெசிவர் ஊசிகள் அனைத்து மருத்துவமனைகள் மற்றும் நோயாளிகளுக்கு எளிதில் கிடைப்பதை உறுதி செய்ய கீழ்கண்ட நடவடிக்கைகளை மத்திய அரசு எடுத்துள்ளது.
இந்த மருந்து எளிதில் கிடைக்கும் வகையில், உள்நாட்டில் ரெம்டெசிவர் ஊசி மருந்து தயாரிக்கும் அனைத்து நிறுவனங்களும், ரெம்டெசிவர் இருப்பு நிலவரம்/விநியோகிஸ்தர்கள் விவரங்களை தங்கள் இணையதளத்தில் தெரிவிக்க வேண்டும் என அறிவுறுத்தப்படுகின்றனர்.
இந்த இருப்பு விவரங்களை மருந்து ஆய்வாளர்கள் மற்றும் இதர அதிகாரிகள் சரிபார்த்து, முறைகேடுகள் நடந்ததால் மற்றும் கள்ளச்சந்தையில் விற்கப்பட்டால் கடும் நடவடிக்கை எடுக்க வேண்டும் என உத்தரவிடப்பட்டிருக்கிறது. மாநில சுகாதாரத்துறை செயலாளர்கள் இது குறித்து, அந்தந்த மாநிலங்கள்/யூனியன் பிரதேசங்களின் மருந்து ஆய்வாளர்களுடன் ஆலோசிக்க வேண்டும்.
ரெம்டெசிவர் மருந்து உற்பத்தியை அதிகரிக்கும்படி உள்நாட்டு நிறுவனங்களுக்கு மருந்தியல் துறை கூறியுள்ளது.
கொவிட்-19 நோயாளிகளுக்கு சிகிச்சை அளிக்க, கொவிட்-19 தேசிய மருந்துவ மேலாண்மை நெறிமுறைகளை பின்பற்றும்படி அனைத்து மாநிலங்களையும் மத்திய அரசு அறிவுறுத்தியுள்ளது. அந்த நெறிமுறையில், ரெம்டெசிவர் , ஆய்வில் உள்ள மருந்து என பட்டியலிடப்பட்டுள்ளது. இந்த மருந்து தொடர்பான முடிவுகளை பகிர்ந்து கொள்வது அவசியம் என அதில் குறிப்பிடப்பட்டுள்ளது.
இந்த நடவடிக்கைகளை அனைத்து அரசு மற்றும் தனியார் மருத்துவமனைகளுக்கும் தெரிவித்து நிலைமையை கண்காணிக்கும்படி அனைத்து மாநிலங்கள் மற்றும் யூனியன் பிரதேசங்கள் அறிவுறுத்தப்பட்டுள்ளன.
-------
(Visitor Counter : 231